Seimo Užsienio reikalų komitetas pritarė įstatymų projektams

2012 m. balandžio 25 d. vykusiame uždarame Seimo Užsienio reikalų komiteto posėdyje Komiteto nariai bendru sutarimu pritarė Užsienio reikalų ministro parengtai ataskaitai po ES Užsienio reikalų tarybos posėdžio, vykusio 2012 m. balandžio 23 d. Briuselyje, Belgijos Karalystė, bei išklausė Užsienio reikalų ministro ir Krašto apsaugos ministrės informaciją po NATO Užsienio reikalų ir Gynybos ministrų susitikimo, vykusio 2012 m. balandžio 18-19 d. Briuselyje, Belgijos Karalystė.

Komiteto nariai taip pat išklausė Teisingumo ministerijos atstovų pristatytas Lietuvos Respublikos pozicijas, vykstant į ES Teisingumo ir vidaus reikalų tarybą 2012 m. balandžio 26-27 d. Briuselyje, Belgijos Karalystė.

Atviro posėdžio metu Komiteto nariai apsvarstė ir pritarė įstatymų projektams dėl NATO greitojo reagavimo pajėgoms ir Europos Sąjungos kovinei grupei priskirtų Lietuvos karinių vienetų ir NATO ir Europos Sąjungos karinėse vadavietėse tarnybą atliekančių Lietuvos karių dalyvavimo Šiaurės Atlanto Tarybos arba Europos Sąjungos Tarybos patvirtintose tarptautinėse operacijose, dėl Europos vietos savivaldos chartijos papildomo protokolo dėl teisės dalyvauti vietos valdžios reikaluose ratifikavimo ir dėl Europos Sąjungos bei jos valstybių narių ir Korėjos Respublikos laisvosios prekybos susitarimo ratifikavimo.

Parengė Seimo kanceliarijos Užsienio reikalų komiteto biuro padėjėja Laima Uktverytė

tel. (8 5) 239 6835